《题万富楼》
宋代·释德洪

贤为万人英，笔力挽万牛。宝带腰万丁，封及万户侯。

彼富一二腰，其实富未周。君看清曲江，杰立万富楼。

山川占形胜，佳处横高秋。丈人披白帢，凭栏清两眸。

凛然无求姿，一洗骄气浮。郿坞痴肉脔，金谷酒色囚。

名均谓之富，泾渭实异流。余穷蓄一喙，得饱事事休。

贫富若天渊，饱岂有劣优。此诗如橄榄，初嚼欲弃投。

终然成可口，味永当见收。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。